แบงก์เตรียมระบบคิวแลกธนบัตรที่ระลึก
ธนาคารเตรียมพร้อมจัดระบบจ่ายแลกธนบัตรที่ระลึก 2 แบบสุดท้ายรองรับประชาชน 9 พ.ย. นี้
8 พ.ย. 2559

ธนาคารเตรียมพร้อมจัดระบบจ่ายแลกธนบัตรที่ระลึก 2 แบบสุดท้ายรองรับประชาชน 9 พ.ย. นี้
ผู้สื่อข่าวรายงานว่า สถาบันการเงินที่รับจ่ายแลกธนบัตรที่ระลึก 2 แบบสุดท้าย ได้แก่ ธนบัตรธนาคารเนื่องในมหามงคลสมัยที่พระบาทสมเด็จพระปรมินทรมหาภูมิพลอดุลยเดช ทรงเจริญพระชนมพรรษาหกสิบบริบูรณ์ 5 ธันวาคม 2530 ชนิดราคา 60 บาท จ่ายแลกในราคา 60 บาท และธนบัตรที่ระลึกเนื่องในโอกาสครบรอบ 100 ปี ธนบัตรไทย (ปี 2545) ได้เตรียมความพร้อมในการรองรับประชาชนที่คาดว่าจะเดินทางไปรอแลกในวันที่ 9 พ.ย. นี้ อย่างล้นหลาม
ทั้งนี้ ธนาคารกรุงเทพ ได้รับการจัดสรรธนบัตรที่ระลึกรวมจำนวน 3.15 แสนฉบับ ประกอบด้วย บัตรธนาคารเนื่องในมหามงคลสมัยที่พระบาทสมเด็จพระปรมินทรมหาภูมิพลอดุลยเดช ทรงเจริญพระชนมพรรษาหกสิบบริบูรณ์ 5 ธันวาคม 2530 ชนิดราคา 60 บาท  จำนวน 165,000 ฉบับ และธนบัตรที่ระลึกเนื่องในโอกาสครบรอบ 100 ปี ธนบัตรไทย (ปี 2545)  จำนวน 150,000 ฉบับ โดยจะเริ่มเปิดรับจ่ายแลกที่สาขาทั่วประเทศ ตั้งแต่เวลา 08.30 น. คนละ 1 ฉบับ เลือกได้ 1 แบบ ครับ 
ด้านธนาคารไทยพาณิชย์ ได้รับจัดสรรรวม 2.5 แสนฉบับ ได้แก่ ธนบัตรที่ระลึก 60 พรรษา มูลค่า 60 บาท (แลก 60 บาท) จำนวน 125,000 ฉบับ และ ธนบัตรที่ระลึกในโอกาสครบรอบ 100 ปี ธนบัตรไทย มูลค่า 100 บาท (แลก 100 บาท) ได้รับจัดสรร จำนวน 125,000 ฉบับ โดยประชาชนสามารถแลกได้ที่ธนาคารไทยพาณิชย์ทุกสาขาทั่วประเทศ เปิดรับแลก1 คน 1 ฉบับ โดยใช้ระบบบัตรคิว
ด้านธนาคารกรุงไทย ธนาคารกรุงไทย จะเปิดให้ลูกค้า ประชาชนแลกธนบัตรที่ระลึก ที่ได้รับการจัดสรรจากธนาคารแห่งประเทศไทย 2 ประเภท รวม 3.05 แสนฉบับ  เปิดให้แลกได้คนละ 1 ฉบับ  ที่สาขาใน กรุงเทพฯและปริมณฑล จำนวน 56 สาขา และ ต่างจังหวัด 194 สาขา ทั้งนี้ แต่ละสาขาจะจัดสรรธนบัตรให้แลกสาขาละ 1 ชนิด โดยสามารถตรวจสอบรายชื่อสาขาและชนิดธนบัตรที่เปิดให้แลก ได้ที่เว็บไซต์ธนาคาร www.ktb.co.th โดยที่สำนักงานใหญ่ ซอยนานา เปิดแลกเฉพาะบัตรธนาคาร 60 พรรษา เริ่มแจกบัตรคิวตั้งแต่เวลา 8.00 น. เปิดช่องเคาน์เตอร์ให้แลก 2 ช่อง โดยใช้วิธีการลงทะเบียนด้วยบัตรประชาชน 
ผู้สื่อข่าวรายงานว่า การแลกธนบัตรที่ระลึกในวันที่ 9 พ.ย. ประชาชนอาจจะได้แลกธนบัตรเพียงคนละ 1 ประเภท แม้ว่าธนาคารบางแห่งจะไม่ได้กำหนดว่าจะต้องจำกัดคนละ 1 ใบ แต่ด้วยความต้องการที่มีเป็นจำนวนมาก เมื่อต่อคิวแถวแลกธนบัตรประเภทใดประเภทหนึ่งแล้ว อาจจะวนไปเข้าคิวธนบัตรอีกประเภทไม่ทัน
ทั้งนี้ ศูนย์จัดการธนบัตร ธนาคารแห่งประเทศไทย ให้ข้อมูลผ่านเพจเฟซบุ๊ก ศูนย์จัดการธนบัตร ว่า มีธนาคารที่ได้รับการจัดสรรธนบัตรที่ระลึก  16 ธนาคาร เพื่อจ่ายแลกให้ประชาชนในวันที่ 9 พฤศจิกายน นี้ พร้อมกันทั่วประเทศ ได้แก่  ธ.กรุงเทพ ธ.ออมสิน ธ.กรุงไทย ธ.กสิกรไทย ธ.ไทยพาณิชย์ ธ.ทหารไทย ธ.กรุงศรีอยุธยา ธ.อาคารสงเคราะห์  ธ.ซีไอเอ็มบีไทย  ธ.ยูโอบี ธ.ไอซีบีซี  ธ. อิสลาม ธ.เมกะ สากลพาณิชย์  ธ.ซูมิโตโม ธ.ทิสโก้ และ ธ.มิซูโฮ โดยตรวจสอบสาขาที่จ่ายแลกได้ในเว็บไซต์ของธนาคาร 
ที่มา เฟซบุ๊ก ศูนย์จัดการธนบัตร https://www.facebook.com/BanknoteOperationCenters/photos/a.174627609335396.39518.174618212669669/926319327499550/?type=3